**ИЗВЕШТАЈ ЖИРИЈА ЗА ДОДЕЛУ НАГРАДЕ**

**"ЖИВОРАД ЖИЖА ВАСИЋ" 2022.**

Жири за доделу награде за популаризацију психологије "Живорад Жижа Васић" је и ове године радио у саставу: Весна Јањевић Поповић, Милан Костић, Бранка Бешлић, Марија Вуловић и Дијана Копуновић Торма - председница жирија.

Предложене су 2 кандидаткиње за ову престижну награду и жири је имао тежак посао јер су обе изврсне у настојањима да дају свој допринос струци и раде на популаризацији психологије.

Предложене кандидаткиње су: ДОБРИНКА КУЗМАНОВИЋ И КАЈА ДАМЊАНОВИЋ.

Након гласања жири је констатовао да је sa 4 гласа ЗА одлучено да је овогодишња добитница награде Живорад ЖИЖА Васић **КАЈА ДАМЊАНОВИЋ.**

Из изузетно богате професионалне биографије потрудили смо се да издвојимо неке кључне референце.

Др Каја Дамњановић је запослена у звању доцента на Одељењу за психологију, као и у звању научног сарадника на Институту за филозофију Филозофског факултета у Београду.

Током дугог низа година била је ангажована на бројним пројектима, пишући научно-популарне текстове, гостујући у радијским и телевезијским емисијама, као и на панел-расправама, округлим столовима и трибинама.

Једно од њених најупечатљивијх ангажовања представља рад на информисању јавности о значају вакцина, као и научно-психолошки заснованим саветима упућеним лекарима и родитељима о томе како треба разговарати о ризицима у вези са вакцинацијом. На сличан начин ангажовала се и на пољу тема у вези са актуелном пандемијом Цовид-19.

Редовни је сарадник часописа ЛИЦЕ УЛИЦЕ, за који је, између осталог, писала колумну о психолошкој науци.

Каја Дамњановић бави се и едукацијом младих на пољу вештина дисеминације психолошких знања. Тако на пример, аутор је радионице под називом „Наука у јавности – како комуницирати науку“, као и програма обуке о изложби Музеја старих психолошких инструмената. На десетине младих истраживача и студената прошло је кроз ове, као и кроз обуке у писању научно-популарних текстова, које др Дамњановић такође редовно спроводи у оквиру свог рада.

Осим тога, У Лабораторији за експерименталну психологију, већ годинама руководи тимом младих истраживача са којима, кроз подучавање изводи и објављује експериментална истраживања комплексне когниције. Супервизор је у међународном пројекту посвећеном талентованим младим истраживачима, ЈРП (Јуниор Реасерцхер Программе). Неколико њених студената носиоци су престижних награда за научни рад.

Оно што ангажману др Каје Дамњановић даје јединственост, јесте што је оформила ПСИНФОхуб – мрежу психолошких експерата која медијским радницима служи као полазна тачка у трагању за саговорником и извор информација о теми којом се баве. На овај начин, она се бори против ширења непроверених информација, потеклих од недовољно стручних особа и креира простор за експерте да у јавности буду саговорници управо за теме у оквиру којих су стручни. На овај начин, до сада је спојила на десетине новинара и врхунских експерата у области психологије.

Каја Дамњановић је поред наведеног објавила на десетине научних радова и постиже изванредне научне резултате.

На основу свега наведеног жири је донео одлуку да се за посвећен, континуран и одговоран рад и за несебично залагање за популаризацију савремене психологије кроз спој научног рада, истраживања, праксе, посвећености младима и сарадње са медијима и различитим институцијама **КАЈИ ДАМЊАНОВИЋ** додели признање ЖИВОРАД ЖИЖА ВАСИЋ

Председница жирија:

мр Дијана Копуновић Торма, психолог